钦定古今图书集成/理学汇编/字学典/第086卷 > 《张彦远法书要录》 > 《唐太宗论书》
## 钦定古今图书集成/理学汇编/字学典/第086卷 > 《张彦远法书要录》 > 《唐太宗论书》

太宗尝谓朝臣曰：“书学小道，初非急务，时或留心，犹
胜弃日。凡诸艺业，未有学而不得者也，病在心力懈
怠，不能专精耳。朕少时为公子，频遭阵敌，义旗之始，
乃平寇乱，执金鼓必有指挥，观其阵即知强弱。以吾
弱对其强，以吾强对其弱。敌犯吾弱，追奔不逾百数
十步，吾击其弱，必突过其阵，自背而返击之无不大
溃。”多用此制胜，朕思得其理深也。今吾临古人之书，
殊不学其形势，惟在求其骨力，而形势自生耳。吾之
所为，皆先作意，是以果能成也。